SKRIFTLIG FORESPØRGSEL P-3612/00

af François Zimeray (PSE) til Kommissionen

(15. november 2000)

Om: Finansiel støtte fra EU til det palæstinensiske uddannelsessystem

I en rapport, der blev offentliggjort for nylig, påpeger Center for monitoring the impact of peace, en ikke-statslig organisation, at mange lærebøger, der udgives af den palæstinensiske selvstyremyndighed, er veritable antisemitiske manifester, som i et hvilket som helst EU-land ville falde ind under loven om ophidselse til racehad. Siden Oslo-aftalerne fra 1993 har EU og dens medlemsstater imidlertid ydet en omfattende finansiel støtte til det palæstinensiske uddannelsessystem på mindst 20 mio. EUR om året.

Kommissionen bedes på den baggrund snarligt give detaljerede oplysninger om følgende:

1. I hvilket omfang er den støtte, den har ydet, direkte eller indirekte gået til finansiering af nedenstående lærebøger og alle andre lærebøger, der kan indeholde antisemitiske passager? Kan Kommissionen mere generelt oplyse, om dens støtte direkte eller indirekte er gået til udarbejdelse, trykning, formidling, anvendelse eller oversættelse af hele disse lærebøgers indhold eller en del heraf?

2. Hvilke kontrolmidler råder Kommissionen over for at sikre, at de pågældende støttemidler anvendes på rette vis? Har repræsentanter for EU eller medlemsstaterne været involveret i udarbejdelsen af læreplanerne? I bekræftende fald, hvorledes?

3. Er den pågældende støtte betinget af, at modtagerne respekterer såvel de grundlæggende rettigheder som Oslo- og Camp David-aftalerne?

- Lærebogen Histoire contemporaine des arabes et du monde, s. 12, 13, 152 og 155

- Histoire contemporaine des arabes et du monde, s. 92, 123, 120, 121, 122 og 123

- Histoire moderne arabe et problèmes contemporains, anden del, 10. niveau, s. 48, 49 og 50

- Textes littéraires, 8. niveau, s. 97 og 103

- Education nationale palestinienne, 3. niveau, s. 14, 15 og 23

- Notre langue arabe, 5. niveau, s. 64, 66, 67, 69 og 70

- Lærebogen Notre langue arabe, 2. niveau, s. 188

- Education Islamique, 9. niveau, s. 78, 79, 87, 181 og 182

- Education Islamique, 4. niveau, anden del, s. 67

- Education Islamique, 7. niveau, s. 108 og 125.

Samlet svar afgivet på Kommissionens vegne af Christopher Patten på skriftlige forespørgsler P-3612/00, P-3643/00 og E-3652/00

(12. december 2000)

Kommissionen afviser ethvert forsøg på at bruge uddannelsessystemet som middel til at fremme intolerance og hæmme de bestræbelser, der hidtil er udfoldet af de forskellige parter, der er involveret i fredsprocessen i Mellemøsten. Det er særligt beklageligt, at skoleelever kan risikere at blive udsat for intolerance og gensidig mangel på forståelse, hvilken part i konflikten de end tilhører.

Ingen af de projekter, der er finansieret af Kommissionen til fordel for Den Palæstinensiske Myndighed, har støttet fremstilling eller distribution af lærebøger. Endvidere har Den Palæstinensiske Myndighed aldrig anmodet Kommissionen om at finansiere bestemte læseplaner eller lærebøger. Støtten til uddannelsessystemet har især været centreret om infrastrukturer, udstyr til skoler og skolebiblioteker og direkte bistand til de løbende udgifter til undervisningen (lærerlønninger, kantiner osv.). Med hensyn til de projekter, der er blevet finansieret bilateralt af medlemsstaterne, har Kommissionen ingen ret til kontrol eller indblanding, og derfor skal der i så tilfælde rettes henvendelse til de enkelte medlemsstater.

Kommissionen har altid centreret sin bistand om at fremme et klima præget af fred, tolerance og menneskerettigheder i Mellemøsten. I så henseende siges det entydigt i artikel 2 i interimsassocieringsaftalen mellem Fællesskabet og Den Palæstinensiske Myndighed, at det gensidige samarbejde mellem parterne bygger på respekten for de demokratiske principper og de grundlæggende menneskerettigheder som omhandlet i verdenserklæringen om menneskerettighederne, som ligger til grund for deres interne og internationale politik mldr. På baggrund heraf har Kommissionen i de senere år finansieret adskillige projekter, der tager sigte på at tilskynde til og fremme dialogen mellem unge israelere og palæstinensere, såsom møder til fremme af den tværkulturelle dialog og fælles uddannelse af ungdomsledere.